大雪寄許彦周宣教法弟
作者：釋德洪
朝代：宋

paragraphs: 湘西雪連日，荒寒發明鮮。
誰持華藏界，墮我宴坐邊。
遙知毘耶老，薝蔔開滿前。
想見散華女，笑頰微渦旋。
不受禪律縛，尚遭富貴纏。
遊戲翰墨中，骨清聳詩肩。
白灰紅麒麟，玉液黄金然。
醉眼艶秋水，落筆驅雲煙。
放意吐秀句，與雪爭清妍。
我詩出寒餓，苦語秋蛩煎。
定作笑拊掌，望空鬚一掀。